tomron87/hebrew-wikipedia-sentences-corpus huggingface dataset:
ב-1929 נע מחיר אמבטיה בודדת בין דולר ל-1.4 דולר, ומחיר של מחזור טיפולים בן 21 אמבטיות היה בין 16 ל-24 דולר.
אפרו-אמריקאים יכלו להשתמש בבית המרחץ פיתיאן (Pythian), במכלול בית המלון והמרחצאות "וודמן אוף יוניון" (Woodmen of Union) ובית המלון והסנטוריום נשיונל בפטיסט (National Baptist Hotel and Sanitorium).
נכון ל-2017 פועלים בשורת בתי המרחץ רק בתי המרחץ באקסטף וקופאו.
בתוך בית המרחץ פורדייס פועל מרכז המבקרים של הפארק.
הצוות מארגן סיורים במתקנים ששוחזרו למצבם המקורי.
בבית המרחץ אוזרק שוכן מוזיאון לאמנות בת זמננו, ואפשר לערוך בו אירועים.
בית המלון ארלינגטון, בית המלון ומרכז הכנסים אוסטין (Austin Hotel and Convention Center) ובית המלון והספא ספרינגס (The Springs Hotel & Spa) מציעים גם הם אמבטיות מים חמים תוך שימוש במים מהפארק.
בית החולים של הצבא והצי
גם בית החולים של הצבא והצי (כיום מרכז שיקום) קיבל מים מהמעיינות.
בית החולים שוכן מאחורי הקצה הדרומי של שורת בתי המרחץ לאורך בסיסו של הר הוט ספרינגס.
הוא נוהל על ידי משרד המלחמה לטיפול בחיילים, פקידים משירות הבריאות הציבורי וחיילים ששוחררו בכבוד.
ליכולת הריפוי של מי המעיינות החמים היה מוניטין מוצק.
קבלה לבית החולים נשמרה למקרים "בעלי אופי רציני ומתמשך, שאף שלא נפתרו בשיטות הרפואה הרגילות, הובטח כי תחול התאוששות מהירה וקבועה כתוצאה מהשימוש במי המעיינות".
המתקן המכונה מרכז השיקום של הוט ספרינגס (Hot Springs Rehabilitation Center) נבנה ב-1933 כבית חולים שני של הצבא והצי.
הוא היה בשימוש בניהול המדינה במשך למעלה מ-40 שנים.
המבנה נוסף למרשם הלאומי של מקומות היסטוריים (National Register of Historic Places).
בנובמבר 1864, במהלך מלחמת האזרחים האמריקנית, נשרף חלק גדול מ"העמק" (החלק המרכזי של העיר לאורך ערוץ נחל הוט ספרינג), ככל הנראה בידי חיילי צבא האיחוד.
כמו במקומות רבים אחרים הייתה אש הסיכון העיקרי, בייחוד לפני שהוקמו השירותים העירוניים.
ב-5 במרץ 1878 בערה שרפה גדולה במשך שמונה שעות בעיר.
150 בניינים עלו באש, כולל בתי מלון, בתי מרחץ ומסעדות.
ב-16 בפברואר 1905 החלה אש במלון גרנד סנטרל ברחוב צ'אפל והיא כילתה 25 רחובות בקטע הדרומי של הוט ספרינגס.
ב-5 בספטמבר 1913 גרמה עובדת במכבסה שגיהצה לשרפה ברחוב צ'רץ 424, שהתפשטה במהירות בשל הרוחות ושרפה כמעט 60 רחובות בחלק הדרומי של העיר.
העיר סבלה גם משיטפונות בשל העמק הצר.
ב-14 במאי 1932 פקדה את העיר סופת גשם כבדה.
העיר מוקפת הרים משלושה צדדים והמים שזרמו על מורדות ההרים נשפכו לשדרה המרכזית והגיעו לעומק של שלושה מטרים.
בזמן הסופה פגע ברק שגרם לשרפה שהשמידה כמה מבני מסחר ברובע העסקים של העיר.
ב-15 בפברואר 1956 מילא שיטפון כבד את השדרה המרכזית במים גועשים בגובה מטר וגרם לנזק משמעותי לרכוש.
ב-19 במאי 1990 הורידו סדרה של סופות 330 מילימטרים גשם וגרמו לשיטפונות בזק.
גל של מים בגובה שני מטרים נע דרך רובע העסקים של הוט ספרינג וגרם נזק נרחב.
במהלך השיטפון נהרס גשר סכר קרפנטר (Carpenter Dam Bridge).
ב-27 בפברואר 2014 פרצה שרפה במלון מג'סטיק הצמוד לגבול הפארק הלאומי.
נדרשו 75 לוחמי אש ו-22 שעות על מנת לכבות את הלהבות בחלק העתיק של המלון, ובסופו של דבר הוכרז המקום כאבוד לחלוטין.
כמה ימים אחר-כך הרסה עיריית הוט ספרינגס את החלק הבנוי בלבנים אדומות.
משערים כי את האש התחילו מסיגי גבול.
יתרת המג'סטיק נהרסה עד היסוד בסתיו 2016.
הקונגרס יזם הקמת מרחצאות בחינם לחסרי היכולת במקום ב-16 בדצמבר 1878. בריכת הבוץ המכונה "חור ראל" (Ral Hole) נסגרה ובית המרחץ הממשלתי הראשון החינמי הוקם במקום.
בית המרחץ הממשלתי החינמי היה מבנה בטון המצויד לרחצה של מספר גדול של מטופלים בתנאים סניטריים.
ב-1878 פתחו הצבא והצי בית מרקחת חינמי בקומה השנייה שפעל במשך שנתיים.
ב-1916 פתח שירות הבריאות הציבורי מרפאה לבדיקה וטיפול של חסרי כל המשתמשים במרחצאות החינמיות.
בסך הכול זכו העניים ל-100,000 אמבטיות בשנה.
מי שביקש לקבל אמבטיות חינם נדרש להתחייב בשבועה כי אין לאל ידו האמצעים לשלם עבור המרחצאות או האפשרות להשיגם, כששבועת שקר הייתה בגדר עוון שעונשו היה קנס או כלא.
כרטיסים חולקו למי שנקבע לאחר בדיקה שהם סובלים ממחלות שצפוי בסבירות גבוהה שהמרחצאות יועילו להם.
במהלך שנות ה-80 של המאה ה-19 החלו חלק מהמעיינות הגלויים להתייבש.
"חור קורן" (Corn Hole), מעיין פופולרי שבו נהגו מבקרים לטבול את רגליהם יבש ב-1882. מעיינות גלויים אחרים כוסו על ידי שירות הפארקים הלאומיים או על ידי בעלי בתי המרחץ במטרה למנוע שיזדהמו.
בית מרחץ חינמי חדש נבנה ב-1904, ובו מתקנים נפרדים למטופלים לבנים ולמטופלים שחורים.
חומרי הבנייה היו מאיכות נמוכה.
בית מרחץ חדש נבנה מחוץ לשמורה ב-1922. שירות הפארקים הזכיר למטופלים כי הם צריכים לממן בעצמם את השהות והלינה וחייבים להוכיח שיש בידם כרטיס בחזרה לביתם, בשל מספר רב של נכים חסרי כל שהגיעו מדי שנה באמונה מוטעית שיש מוסד ציבורי שבו יטופלו ללא תשלום.
בית המרחץ בחינם נסגר ב-1957 מכיוון שהתברר שכלכלית עדיף שבתי המרחץ המסחריים ישרתו את העניים המעטים שהגיעו.
העניים פנו בבקשה למטה הפארק ולאחר שקיבלו אישור מרופא נשלחו לבתי המרחץ שהשתתפו בתוכנית שבה התשלום בגין השירות התקבל מהממשלה הפדרלית.
המורדות הצפוניים של הרכסים והאגנים מהווים בית גידול לעצים נשירים, בעיקר אלונים ועצים מהסוג קאריה ממשפחת האגוזיים.
אורנים שולטים במורדות הדרומיים של הרכסים.
יש 930 דונם של עצי אורנים ואלונים בהרים נורת והוט ספרינגס, ו-360 דונם על הר שוגרלואף.
רבים מהעצים הם בני למעלה מ-130 שנים, ומיעוטם בני למעלה מ-200 שנים.
ביזון המישורים, תת-המין Cervus canadensis manitobensis של האייל הקנדי, פומה צפון-אמריקאית וזאב אדמוני נכחדו מהאזור כשהאירופאים התיישבו במקום.
בין בעלי החיים שחיים כיום בתחומי הפארק: אייל פרדי לבן-זנב, תרנגול הודו, סנאי, ארנבת, אופוסום וירג'יניה, שועל אפור מצוי, זאב ערבות, בואש, דביבון מצוי, חולד השק, סמור ארך-זנב, חורפן אמריקאי, חולדה, טמיאס, חסרי זנב וארמדיל טאטו.
חלק מהציפורים הנודדות בנתיב הנדידה לאורך המיסיסיפי מבלות חלק מהשנה באזור.
המעיינות החמים שוכנים בהרי ואשיטה של מרכז ארקנסו.
המעיינות פורצים בפער שבין הר הוט ספרינגס והר וסט בשטח שאורכו 460 מטרים ורוחבו 120 מטרים בגבהים שבין 176 ל-208 מטרים.
מי המעיינות כוללים בעיקר מים חמים מעומק של כמה אלפי מטרים מתחת לפני השטח מהולים במים קרים ממי התהום הקרובים לפני השטח.
נכון ל-2017 יש 43 מעיינות חמים בפארק שמימיהם עדיין שופעים.
מים מ-33 מעיינות חמים אלו מפוקחים ונאגרים למאגר מרכזי שממנו הם נשלחים לשימוש הציבור ולצריכה.
הטמפרטורה של מי המעיינות קבועה במשך כל השנה, לא השתנתה במשך 15 שנות מדידה ועמדה על בין 59.1°C ל-62.1°C.
סוגי הסלע באזור כוללים יחידות של פצלים המהווים מחסום לתנועת מי התהום, ויחידות של חלמיש, נובאקוליט אבן חול וקונגלומרט המאפשרים תנועה של מי תהום.
המים מגיעים מגשם היורד בהרים מצפון ומצפון-מזרח.
המים המטאוריים מחלחלים מטה דרך סדקים בסלע בקצב של כ-30 סנטימטרים בשנה ומגיעים לעומק מינימלי משוער של בין 1,400 ל-2,300 מטרים.
המים מתחממים לטמפרטורות גבוהות בחלק התחתון של נתיב החלחול לפני שהם מתרוממים בתוך תעלות שנוצרות לאורך העתקים ושברים.
המים החמים עולים ופורצים דרך אבן החול הוט ספרינגס (Hot Springs Sandstone) בלחץ ארטזי בין שרידים של שני העתקי דחיקה, לאורך כמה קווי נוף שכיוונם לצפון-מזרח.
מי גשמים ממי תהום קרובים לפני הקרקע נמהלים במים החמים שהגיעו מהעומק לפני שהמים פורצים לפני השטח.
מסע המים בדרכם מטה אורך כ-4,000 שנים בעוד שלמים החמים אורך כשנה להגיע אל פני השטח.
מקור החום בחימום הטבעי של הסלעים ככל שהעומק גדל.
הרכב המים העלה שהם מי גשמים שעברו חימום ושלא התקרבו למקור מאגמתי ולכן לא מעורבת פעילות געשית ביצירת מעיינות חמים אלו.
התוצאה היא תמיסה מעט אלקלית ערבה לחך עם סידן פחמתי מומס.
הסלעים הנחשפים בקרבת המעיינות החמים הם סלעי משקע מתור מהאורדוביק ועד תת-התור קרבון מיסיסיפי.
סלעי יסוד (מתור הקרטיקון) נחשפו בשני אזורים קטנים, 10 ו-18 קילומטרים דרומית-מזרחית למעיינות החמים, ובדייקים ובסילים רבים.
רוחבם של מרבית הדייקים הוא פחות ממטר וחצי.
אותרו כ-80 דייקים כ-6.5 קילומטרים דרומית-מזרחית להוט ספרינגס, בקרבת הנהר ואשיטה.
אין שום סימן לסלעי יסוד במקום בו פורצים מי המעיינות החמים.
סלעי המשקע בקרבת המעיינות החמים כוללים פצלים, חלמיש, נובאקוליט, אבן חול וקונגלומרט
פצלי סטנלי (Stanley Shale) – תצורה של פצלים בגוון שחור עד ירוק, חרסיתיים, המתפצלים לשכבות דקות, המעורבים בכמויות גדולות של שכבות אבן חול.
כשאבן החול נחשפת היא קשה, בעלת גרגירים דקים, פלדספטית וטינית, אבל מתבלה במהירות לחומר רך חרסיתי נקבובי בגוון מירוק לחום.
כמעט כל האזורים הנמוכים עליהם שוכנת העיר הוט ספרינגס בנויים מפצלי סטנלי, והם מקיפים את הר הוט ספרינגס מדרום, מזרח ומערב.
פרט אבן חול הוט ספרינגס (Hot Springs Sandstone Member) – של פצלי סטנלי, או בקיצור "אבן חול הוט ספרינגס", בנוי מאבן חול בעלת גרגרים דקים עד בינוניים המעורבת במעט פצלים וקונגלומרט.
אבן החול אפורה, קשה וקוורציטית, מגיעה לעובי של 1.8 מטרים.
הפצלים מופיעים בחלק העליון של אבן החול, והשכבה העיקרית של הקונגלומרט מופיעה בתחתית.
נובאקוליט ארקנסו (Arkansas Novaculite) – כולל פרט תחתון, תיכון ועליון.
הפרט התחתון הוא נובאקוליט בעל שברים רבים, והוא הפרט הבולט בהר הוט ספרינגס, כשעוביו כ-84 מטרים.
הפרט התיכון הוא פצלים שחורים מעורבים עם שכבות של נובאקוליט, בעובי 3 מטרים על הר הוט ספרינגס.
הפרט העליון הוא נובאקוליט מסיבי, שחור עד אפור בהיר וגירי מאוד.
הוא מגיע לעובי מקסימלי של 55 מטרים באזור.
פצלי פולק קריק (Polk Creek Shale) ופצלי הר מיזורי (Missouri Mountain Shale) – מכסים את חלמיש ביגפורק (Bigfork Chert) וכוללים בדרך כלל פצלים עם מעט שכבות דקות של אבן חול קוורציטית.
פצלי פולק קריק הם פצלים שחורים, פצילים גרפיטיים.
לפצלי הר מיזורי גוון משתנה והם רכים וחרסיתיים.
חלמיש ביגפורק (Bigfork Chert) – מכסה את פצלי וומבל (Womble Shale) ובנוי כמעט לחלוטין משכבות חלמיש וחלמיש טיני בעובי בין 5 ל-30 סנטימטרים, המופרדים על ידי מעט שכבות דקות של פצלים שחורים.
החלמיש שביר מאוד וכולל שברים רבים מתהליכי קימוט.
פצלי וומבל (Womble Shale) – היחידה הגאולוגית העתיקה ביותר המונחת מתחת לכל היחידות החשופות האחרות.
במהלך מרבית עידן הפלאוזואיקון, היו מקורם של הרי ואשיטה שכבות של סלעי משקע שנוצרו בקרקעית ים רדוד.
לפני כ-500 מיליון שנים גרמה ההתנגשות בין הלוח הדרום-אמריקאי ובין הלוח הצפון-אמריקאי לשכבות הפצלים ואבן החול להישבר ולהתפצל, תוך יצירת הרים של סלעים מקומטים.
המעיינות החמים פורצים מקו הרכס שצלל של קמר הפוך בהרי זיגזג (Zigzag Mountains) של קמרון ואשיטה.
הקמר ההפוך צולל כלפי דרום-מערב לתוך אגן מזרין (Mazarn Basin).
יש שני העתקי דחיקה שכיוונם כמעט מקביל לצירי הקימוט שמהווים את הגבולות הצפוניים והדרומיים של אזור המעיינות.
ההעתק הצפוני מתמשך כשהוא כמעט מקביל לרחוב פאונטיין לצפון-מזרח כ-2,800 מטרים על המורד הדרום-מזרחי של הר נורת.
משערים שבשלוחה הצפונית של המעיינות החמים נוצר ההעתק לאורך המגע בין השכבות של פצלי סטנלי לאבן החול הוט ספרינגס, כשפצלי סטנלי מהווים את הגוש התלוי של ההעתק.
ההעתק הדרומי מתפשט לצפון-מזרח כ-2,700 מטרים בערך לאורך ציר הקמר של הוט ספרינגס, ונוטה כ-44 מעלות צפונה.
השערה כי העתק התפצל מההעתק הדרומי, בכיוון מערבה והתחבר להעתק הצפוני.
הנקיק הטבעי משתרע לאורך העתק זה.
מערכת נרחבת של סדקים בחלמיש ביגפורק, נובאקוליט ארקנסו ואבן חול הוט ספרינגס מאפשרת למים לזרום באזור המעיינות החמים.
מינרלים מומסים במים שוקעים על מנת ליצור את מסכי הטרוורטין בסמוך לפתח של המעיינות החמים.
המים מגיעים מאותו מקור עמוק, אבל אופי המעיינות על פני השטח שונה בין מעיין למעיין.
המעיין המכונה "מעיין הבוץ" (Mud Spring) היה זרם פושר שלא הייתה סכנה להיכוות בו.
המעיינות קיבלו שמות כמו "מגנזיה" (Magnesia), "ביג איירון" (Big Iron - הברזל הגדול) ו"ארסניק" (Arsenic).
המים ממעיין ביג איירון שבהם כמות משמעות של ברזל מומס יוצרים משקעים וכתמים בצבע אוכרה.
מעיין ארסניק מצד שני אינו מכיל כמות בת מדידה של חומר זה.
המים ממעיינות רבים משולבים יחד למקור אספקה אחד בין 2,800 ל-3,600 מטרים מעוקבים ביום.
הטמפרטורות המקסימליות ירדו כ-2.8°C מאז שהחלו למדוד את טמפרטורת המים.
ב-1905 ייחסו תכונת מרפא לרדיום ופרופסור ברטרם בולטווד (Bertram Boltwood) מאוניברסיטת ייל בחן את המים.
הייתה רמה בת מדידה של רדיואקטיביות בעיקר בשל גז רדון שהתמוסס במים, עם מעט רדיום.
באותה תקופה תוכנן ציוד האיסוף והחלוקה לשמור על גז הרדון, בעוד שכיום הם מתוכננים כך שייפלט מהמים.
רמת החשיפה לקרינה כתוצאה מרחצה במים דומה לרמת החשיפה לשמש באותו פרק זמן.
מי הפארק נחשבים בטוחים ודומים למים טבעיים מכל רחבי העולם.
מי שתייה מחולקים בחינם מברזיות מים חמים.
המים החמים הם מי שתייה טבעיים.
יש גם ברזיות של מים קרים משני מעיינות המטופלים באמצעות סינון באוזון.
התקנות אוסרות על פרטים למכור את מי הפארק.
הפארק הלאומי הליאקלה הוא פארק לאומי, השוכן בדרום-מזרח האי מאווי במדינת הוואי בארצות הברית.
הפארק משתרע על שטח של 134.6 קילומטרים רבועים שמתוכם 78 קילומטרים רבועים הם אזור טבע בראשיתי.
במקור היה האתר חלק מהפארק הלאומי הוואי שהוכרז ב-1916 וכלל בנוסף את הרי הגעש מואנה לואה וקילוואה על האי הוואי.
בשנים 1941-1934 הוקמו מחנות של חיל השימור האזרחי בלוע של הר הגעש הליאקלה.
העובדים סללו דרכים, פינו מינים פולשים והקימו מבנים שחלקם משמשים עד היום את עובדי הפארק.
בתקופת מלחמת העולם השנייה הקים צבא ארצות הברית תחנת מכ"ם על פסגת ההר ומחנה לחיילים שהפעילו את תחנת המכ"ם.
הצבא העביר את מתקניו לשירות הפארקים הלאומיים ב-1948, אבל רק ב-1961 הם פורקו לחלוטין.
הפארק הלאומי הוואי הופרד ב-1961 לשני פארקים לאומיים נפרדים: הליאקלה והרי הגעש של הוואי.
שני הפארקים הוגדרו כשמורה ביוספירית בינלאומית בשם "איי הוואי" (Hawaiian Islands) ב-1980. משמעות השם הליאקלה בהוואית היא "בית השמש".
על פי אגדה מקומית כלא האל למחצה מאווי את השמש כאן כדי להאריך את היום.
הפארק כולל שני אזורים: הר הגעש הרדום הליאקלה, שהתפרץ בפעם האחרונה בין 1480 ל-1600, ואזור החוף המכונה קיפאהולו (Kipahulu).
כביש מתפתל אך מתוחזק היטב מוביל אל פסגת ההר.
אזור הפסגה כולל את לוע הר הגעש הליאקלה, פסגת הר הגעש, ואת האזור סביב הפסגה.
הגישה אל חלק זה של הפארק היא באמצעות כביש מדינתי 378. יש מרכז מבקרים, עם חניה ושירותים, בסמוך לפסגה.
בפסגה עצמה יש עוד מגרש חניה ומצפה פשוט ללא מתקנים.
תוואי הנוף העיקרי של חלק זה של הפארק הוא ללא ספק לוע הליאקלה המפורסם.
הוא עצום: אורכו 11.25 קילומטרים, רוחבו 3.2 קילומטרים ועומקו 790 מטרים.
פנים הלוע מנומר בתוואי נוף געשיים, כולל חרוטי אפר גדולים.
שני שבילים עיקריים מובילים אל תוך הלוע מאזור הפסגה: שביל האלמואו (Halemau'u) ושביל החולות המחליקים (Sliding Sands).
מטיילים בתוך הלוע יכולים ללון באחת משלוש בקתות (תלוי ברישום מוקדם מול הנהלת הפארק).
בכל בוקר מגיעים מבקרים לפסגה של הר הגעש כדי לצפות בזריחה המרהיבה.
מבקרים נוספים מגיעים בכל יום אחר הצהריים כדי לצפות בשקיעה המדהימה לא פחות.
מזג האוויר בשני המקרים יכולים להיות קר מאוד.
אטרקציה נוספת של הפארק היא "חורשת הוסמר" (Hosmer's Grove) - יער של עצים מיובאים, כולל ארז הימלאי (Cedrus deodara) מהרי ההימלאיה קריפטומריה יפנית (Cryptomeria japonica) מיפן, אקליפטוס מאוסטרליה, ומספר מינים מאמריקה הצפונית (אורן, אשוחית, ברוש, אשוח ואחרים).
צמחים ועצים מקומיים נמצאים גם הם בחורשה אבל הם לא נפוצים מאוד, עקב הצל שמטילים עליהם העצים המיובאים הגבוהים מהם.
הפארק ידוע בשל תוואי הנוף הגעשיים, הכביש הנופי הארוך המוביל לפסגתו שלאורכו תצפיות רבות, ושמי הלילה הבהירים באופן יוצא דופן.
הליאקלה הוא אחד המקומות הטובים ביותר בארצות הברית לאסטרונומיית חובבים, וסוחרים רבים מציעים משקפות וטלסקופים להשכרה.
בלוע אפשר לצפות בברנטה הוואית (המכונה ננה – Nēnē) בסביבתה הטבעית.
הברנטה ההוואית נכחדה בעבר משטח הפארק, אבל היא הושבה ב-1946 בעזרת חברי תנועת הצופים מהוואי שנשאו ברנטות צעירות לתוך הלוע בתרמילי הגב שלהם.
מצפה הכוכבים הליאקלה (Air Force Maui Optical and Supercomputing observatory) הוא אתר מצפה כוכבים חשוב השוכן סמוך למרכז המבקרים.
מצפה הכוכבים שוכן מעל שכבת האינוורסיה הטרופית ולכן מצטיין בתנאי צפייה ושמים בהירים מאוד.
מעל ל-40 שנים מנהל המכון לאסטרונומיה באוניברסיטת הוואי אתר זה, ומבצע ניסויים אסטרופיזיקליים ייחודיים.
בשל המקום הייחודי של מצפה הכוכבים לא ניתן לבצע את מרבית התוכניות הללו בשום מקום אחר בעולם.
אחת ממטרות המצפה היא הפעלת "מערכת מעקב החלל של מאווי" (Maui Space Surveillance System) העוקבת אחרי לוויינים ופסולת חלל המקיפים את כדור הארץ.
הגישה למבנה היא בכביש סגור במרחק קצר מהפסגה.
החלק השני של הפארק הוא האזור המכונה קיפאהולו (Kipahulu).
מבקרים אינם יכולים לנסוע ישירות לחלק זה מאזור הפסגה.
הם חייבים לקחת את כביש החוף המתפתל (Hana Highway) לאורך קטע מחוף הים הפונה לרוח של האי.
חלק זה של הפארק שוכן בתוך החלק התחתון של עמק קיפאהולו.
החלק העליון של העמק מפריד בין אזור הפסגה של הפארק לחלק זה.
החלק העליון של העמק מוגדר כ"שמורה הביולוגית של עמק קיפאהולו" (Kipahulu Valley Biological Reserve) וסגור לקהל הרחב כדי לשמר את הצמחייה הטבעית ובעלי החיים בשטחי יערות הגשם הטרופיים השברירים של הוואי.
בחלק הפתוח לציבור יש למעלה מעשרים בריכות טבעיות בנחל פאליקאה (Palikea) בנקיק הקרוי ʻOheʻo.
בבריכות טבעיות אלו חי דג של מים מתוקים מקומי נדיר.
המבקרים יכולים לבחור לשחות בבריכות אלו או לטפס בשביל המוביל לבסיס מפלי ואימוקו (Waimoku Falls).
בשל מוצאם הגעשי של איי הוואי ובידודם, כל הצמחים ובעלי החיים המקומיים על כל האיים התפתחו ממינים חלוצים, שנישאו ברוח, נסחפו בגלים או בעזרת ציפורים או שהגיעו בכוחות עצמם באותה צורה.
לפני הגעתם של בני האדם, הגיע מין חדש להוואי כל 10,000 עד 100,000 שנים.
בסופו של דבר, הם מתפתחים למינים אנדמיים, ייחודיים לאיים.
יותר מינים המצויים בסכנת הכחדה חיים בפארק הלאומי הליאקלה מאשר בכל פארק לאומי אחר בארצות הברית.
לאחר שנעשה קל יותר ויותר להגיע לאזור זה של האי החלו מינים להיכחד.
לדוגמה הצמח Argyroxiphium sandwicense macrocephalum (באנגלית Haleakalā silversword), שכיסה פעם את מדרונות הר הליאקלה בכמות כזו, שמרחוק נדמה היה שההר מכוסה בפתיתי שלג.
הפארק הוא משכן למינים רבים של דובוני מים השורדים בסביבה הקיצונית בסמוך לפסגת ההר.
בשנות ה-80 של המאה ה-20 גילה הביולוג סם גון (Sam Gon) 31 מינים של דובוני מים בהר והוא מחשיב את הליאקלה כ"המקום העשיר ביותר בדובוני מים בכדור הארץ".
הפארק הלאומי הר ריינייר הוא פארק לאומי המשתרע על שטח בן 956.6 קילומטרים רבועים במרכז מדינת וושינגטון בצפון-מערב ארצות הברית.
ההתיישבות האנושית בשטח הפארק היא בת לפחות 8,000 שנים, כאשר המתיישבים הראשונים, פלאו-אינדיאנים, ציידים-לקטים, צדו בעלי חיים וליקטו צמחים.
לבואם של המתיישבים ממוצא אירופי בסוף המאה ה-18 הייתה השפעה גדולה על שבטי האינדיאנים דוברי משפחת שפות הסאליש.
רבים מתו במחלת האבעבועות השחורות שהגיעה ליבשת אמריקה עם המתיישבים האירופאים.
הפארק הוכרז ב-2 במרץ 1889, בתקופת נשיאותו של ויליאם מקינלי, הפארק הלאומי החמישי שהוכרז בארצות הברית.
הפארק מנוהל על ידי שירות הפארקים הלאומיים של ארצות הברית, שמטרתו להגן על משאבי הטבע והמשאבים התרבותיים.
הפארק הוא משכן ליותר מ-1,000 מינים של צמחים ולמעלה מ-300 מינים של בעלי חוליות.
הפארק הלאומי הר ריינייר משתרע על שטח בן 956.6 קילומטרים רבועים, כולל כל הר הגעש השכבתי הר ריינייר, בדרום-מזרח מחוז פירס וצפון-מזרח מחוז לואיס במרכז מדינת וושינגטון שבצפון-מערב ארצות הברית.
הפארק שוכן כ-100 קילומטרים דרומית-מזרחית לסיאטל, וכ-200 קילומטרים צפונית-מזרחית לפורטלנד באורגון.
ערים חשובות נוספות באזור הן אולימפיה, בירת מדינת וושינגטון, וטקומה.
גובה הפארק נע מ-490 מטרים מעל פני הים ועד פסגת הר ריינייר בגובה 4,392 מטרים מעל פני הים, הפסגה הגבוהה ביותר ברכס קסקייד והחמישית בארצות הברית בתחום 48 המדינות הרצופות של ארצות הברית.
הר ריינייר מתנשא בתלילות מסביבתו ואורכו כמעט 30 קילומטרים מצפון לדרום וממזרח למערב.
סביב ההר יש עמקים, מפלי מים, כרי דשא תת-אלפיניים, 370 קילומטרים רבועים של יערות ראשוניים וקרוב ל-30 קרחונים.
הר הגעש מכוסה בדרך כלל בעננים הממטירים כמויות גדולות מאוד של גשם ושלג על הפסגה מדי שנה.
את הר ריינייר סובב שביל וונדרלנד (Wonderland Trail), והוא מכוסה בקרחונים ושדות שלג בשטח כללי של כ-80 קילומטרים רבועים, נכון ל-2015. קרחון אמונס (Emmons Glacier) הוא הגדול ביותר בשטחו בכל 48 המדינות הרצופות של ארצות הברית.
הר ריינייר הוא יעד פופולרי לטיפוס הרים, כאשר כ-10,000 מטפסי הרים מנסים לטפס עליו מדי שנה, כשבערך מחציתם מצליחים להגיע לפסגה.
פסגות געשיות נוספות ראויות לציון בפארק הם פסגת יוניקורן (Unicorn peak), בגובה 2,215 מטרים, פסגת דגה (Dege peak), בגובה 2,136 מטרים והר סקייסקרפר (Skyscraper Mountain) בגובה 2,157 מטרים.
תשעים ושבעה אחוזים משטח הפארק שמורים כאזור טבע בראשיתי, כחלק מהמערכת הלאומית לשימור אזורי טבע בראשיתי, כולל אזור טבע בראשיתי קלירווטר (Clearwater Wilderness) ואזור טבע בראשיתי הר ריינייר (Mount Rainier Wilderness), הגדרות שהתקבלו ב-1988. הפארק גובל מצפון וממערב ביער הלאומי הר בייקר-סנוקלמי (Mount Baker-Snoqualmie National Forest).
מדרום הפארק גובל ביער הלאומי גיפורד פינצ'ו ובאזור טבע בראשיתי טטוש (Tatoosh Wilderness), ובמזרח הוא גובל ביער הלאומי ונאטצ'י (Wenatchee National Forest), באזור הטבע הבראשיתי פסגת נורס (Norse Peak Wilderness) ובאזור הטבע הבראשיתי ויליאם או.
הפארק שוכן באזור ההררי של רכס קסקייד, כששיא גובהו עובר 4,000 מטרים מעל פני הים ואקלימו הוא אקלים תת-ארקטי (סיווג Dfc על פי שיטת קפן) עם מגמת יובש בקיץ.
באזורים מערבית להרים האקלים הוא ימי, בעוד שהאקלים באזורים מזרחה הוא יותר יבשתי.
בחלק המערבי של הפארק כמות המשקעים גדולה מאוד בין אוקטובר למאי בשל השפעת האוקיינוס, כשבמקומות הגבוהים עיקר המשקעים בצורת שלג.
כמות המשקעים גדולה במיוחד משום שהמדרון המערבי של רכס קסקייד יוצר מסך החוסם את הלחות מגושי האוויר הלח המגיעים מהאוקיינוס.
כמות השלג בגבהים הרמים רבה במיוחד.
כמות השלג השנתית הממוצעת בתחנת המדידה בפרדייז ריינג'ר (Paradise Ranger) בגובה 1,647 מטרים מעל פני הים היא 16 מטרים בשנה.
שירות הפארקים הלאומיים מציין ש"פרדייז הוא המקום המושלג ביותר על פני כדור הארץ היכן שנערכות מדידות באופן קבוע".
בחורף של שנת 1971/1972 הייתה כמות השלג שירדה 28.5 מטרים, שיא עולמי עד לאותה שנה.
השיא נשבר בחורף 1998/99 כשעל אזור הר בייקר בצפון רכס קסקייד ירדה כמות של 29 מטרים שלג.
פרדייז מחזיק בשיא של רכס קסקייד לכמות השלג על הקרקע עם 9.32 מטרים ב-10 במרץ 1956. בחלק המזרחי של הפארק האקלים יבש יותר כשחורפים קרים יותר והקיצים חמים יותר.
כל הנחלים בשטח הפארק משתייכים לאגן הניקוז של האוקיינוס השקט.
המקורות של מרביתם בהר ריינייר.
כמות הגשמים הגדולה היורדת באזור במשך כל השנה בתוספת למי הפשרת הקרחונים מזינים נחלים אלו.
ההר הוא משכן לאזור הקרחונים הנרחב ביותר מחוץ לאלסקה.
יותר מ-470 פלגים, נחלים ונהרות זורמים בשטח הפארק.
הנהרות הראשיים הם הנהר וייט (White River) הזורם בצפון-מזרח הפארק, הנהר קרבון (Carbon) הזורם בצפון-מערב הפארק, הנהרות פיואולאפ (Puyallup) ומואיץ' (Mowich) במערב, ניסקוואלי (Nisqually) בדרום-מערב, והנהרות מדי פורק (Muddy Fork) ואוהנאפקוש (Ohanapecosh), יובלים של הנהר קאוליץ (Cowlitz) שמחוץ לפארק, בדרום-מזרח.
הנהרות זורמים בדרך כלל בקניונים שעומקם בין 300 ל-900 מטרים ושיפועם נעשה תלול יותר במעלה הזרם.
הנהרות באזור שייכים לאגני הניקוז של שלושה נהרות.
הנהרות וייט, קרבון ומואיץ' הם יובלים של הנהר פיואולאפ הנשפך מערבית לפארק במפרץ פיוג'יט, לשון ים של האוקיינוס השקט.
גם הנהר ניסקוואלי זורם לקצה הדרום-מזרחי של מפרץ פיוג'יט.
הנהר קאוליץ הוא יובל של הנהר קולומביה הזורם לאוקיינוס השקט בגבול בין מדינת וושינגטון למדינת אורגון.
הפארק הוא משכן ל-400 אגמים, כשאגם מואיץ' (Mowich Lake) הוא גוף המים הגדול בפארק.
האגם שוכן בגובה 1,500 מטרים, משתרע על שטח של 500 דונם ועומקו המרבי 17 מטרים.
הפארק משופע במפלים כדוגמת מפלי קריסטין (Christine Falls), מפלי נראדה (Narada Falls) ומפלי קומט (Comet Falls).
בשטח הפארק יש 29 קרחונים שיש להם כינוי, על פני שטח בן כ-80 קילומטרים רבועים, כ-8.5% משטח הפארק.
כ-25% אחוז משטח הקרחונים (כ-20 קילומטרים רבועים) מכוסים בחומר מפורר, שמקורו במפולות סלעים, חומר שנישא ברוח או שברי סלעים שמקורם במורנה תיכונה.
שכבת החומר המפורר מגינה על הקרחון מקרני השמש ולכן מאיטה את קצב התמוססותו.
הקרחונים בשטח הפארק מהווים אינדיקטורים חשובים לשינוי האקלים, והם מקור חיוני למים עבור מערכות הנהרות שמקורם בפארק.
מצד שני הקרחונים הם גם מקור לשיטפונות בזק שנגרמו בשל טמפרטורות חמות מהרגיל או בשל ירידת גשמים.
השיטפונות נושאים איתם חומר מפורר הנמצא בשפע בשטח וגורמים לנזקים לתשתיות בפארק.
קרחון אמונס (Emmons Glacier) הוא הקרחון ששטחו, כ-11 קילומטרים רבועים, הוא הגדול ביותר בכל 48 המדינות הרצופות של ארצות הברית.
קרחון קרבון (Carbon Glacier) הוא הקרחון השלישי בשטחו בפארק (7.26 קילומטרים רבועים), אבל הגדול ביותר בנפחו ולכן גם הקרחון שנפחו הגדול ביותר בכל 48 המדינות הרצופות.
נקודת הקצה של קרחון קרבון היא במקום הנמוך ביותר (בגובה 1,097 מטרים) ב-48 המדינות הרצופות, והוא הקרחון המכוסה ביותר בחומר מפורר, 4.8 קילומטרים רבועים (66% משטחו).
ככל הנראה זרם קרחון קרבון בעידן הקרח האחרון ישירות למפרץ פיוג'יט.
בלוע הר הגעש שבפסגת הר ריינייר נוצר קרחון (Summit Crater Glacier) משלג שהצטבר בפסגה ונדחס לקרח שעוביו 60 מטרים.
חלק מהקרח זורם מזרחה, אבל רובו נמס מהטמפרטורה הגבוהה של הקרקע בלוע הר הגעש, תוך יצירת מבוך של מנהרות בקרח שבהן זורם קיטור.
מטפסים שהגיעו לפסגה מנצלים מנהרות אלו כמקלט בפני סופות כשהם יורדים לתוכן מפתחים שבשולי הלוע.
השוואה בין מדידות שנערכו בין השנים 1896 ל-2015 הראו הצטמצמות של הקרחונים ב-52 קילומטרים רבועים, כ-39%, שווה ערך להצטמצמות ממוצעת של 0.44 קילומטרים רבועים לשנה במהלך 119 השנים מהמדידות הראשונות.
ההפרש בין מדידות שנערכו ב-2009 ל-2015 מראים הצטמצמות של 1.8% בשטח הקרחונים וקצב הצטמצמות של 0.24 קילומטרים רבועים בשנה.
ההערכה היא שאם האקלים באזור ימשיך להשתנות באופן שבו הקרחונים הולכים ומצטמצמים יש לצפות לאובדן נוסף של שטח הקרחונים, כשכל הקרחונים הקטנים (ששטחם פחות מ-0.2 קילומטרים רבועים) ייעלמו בעשורים הקרובים.
חלק מהמאגמה מתקררת בצניחה למעטפת כדור הארץ והופכת לסלעי גרניט.
סלעים אלו נדחקים למעלה ונמצאים בבסיס ההרים של ימינו.
הר ריינייר החל להיווצר לפני כמיליון שנים כאשר ההרים השכנים היו בני קרוב ל-12 מיליון שנים.
כיפת הר הגעש בנויה מסלעים אנדזיטיים.
זהו הר הגעש הגבוה ביותר ברכס קסקייד והשלישי בנפחו אחרי הר אדמס (Mount Adams) והר שסטה.
החוקרים משערים שבמהלך היווצרותו היה הר הגעש גבוה בכ-300 מטרים מגובהו הנוכחי, אבל חלקו העליון התמוטט בשל התפרצויות געשיות.
במהלך ההיסטוריה הגאולוגית עוצבו מדרונותיו של ההר בשל סחיפה מקרחונים.
ההר היה מכוסה בעבר בקרחונים עבים עד כדי כך שקילוחי הלבה מההתפרצויות הגעשיות לא הצליחו להמיס אותם והם הצטננו במהירות במקומם.
עקב כך ניתן לראות קילוחי לבה גבוה בקו הרכס או בשולי העמקים.
אחד ההסברים לעומק הרב של הקניונים הוא שקילוחי הלבה, שבמצבים אחרים היו זורמים למטה וממלאים את העמקים, קפאו במקומם עקב הקרחונים.
ההתפרצויות האחרונות של הר הגעש אירעו במאה ה-19. ההר מוגדר כהר געש רדום, אבל הוא יכול להתפרץ כפי שהתפרצו הר לאסן ב-1916 והר סנט הלנס ב-1980. סייסמוגרף מודד ברציפות את הפעילות הסייסמית של ההר.
אף על פי שהפעילות קטנה, היא קבועה.
גאולוגים משערים שפעילות זו נגרמת בשל זרימה של נוזלים חמים מתחת להר הגעש, שהם המקור ליצירת המעיינות החמים או פומרולות בפארק.
הר ריינייר הוא ככל הנראה הר הגעש עם פוטנציאל ההרס הגדול ביותר ברכס קסקייד.
מלבד גודלו העצום, הקרחונים הרבים שעל פסגתו יתמוססו במקרה של התפרצות וייצרו להארים גדולים.
הלהארים יכולים להגיע למיליוני התושבים באזור המטרופוליטני של סיאטל, אבל גם לתושבים בצפון-מערב אורגון.
שברי סלעים שנמצאו סמוך למפרץ פיוג'יט במטרופולין של סיאטל מעידים שתופעות כאלו כבר התרחשו בעבר.
המראה הנוכחי של ההרים הוא תוצאה של פעילות קרחונים גדולים מאז עידן הקרח ועד היום.
תוואי נוף אופייניים שהם תוצאה של פעילות קרחונים הם קרקסים קרחוניים, אגמים קרחוניים מורנות מסוגים שונים (מורנה תיכונה, מורנה צידית ומורנת קצה), סימני חריצה קרחונית, גבנוני כבשים ועמקים קרחוניים.
כמות הקרחונים הגדולה היא תוצאה של מיקום הפארק בקצה המערבי של רכס קסקייד, ולכן כמות המשקעים בו רבה במיוחד.
על פי ההגדרה של הסוכנות להגנת הסביבה של ארצות הברית הפארק שוכן בתחומי האזור האקולוגי קסקיידס (Cascades ecoregion), אזור אקולוגי מרמה 3 (Level III ecoregion), בתחומי הקורדיליירה המערבית (Western Cordillera) של ההרים המיוערים של צפון-מערב (Northwestern Forested Mountains).
על פי ההגדרה של הקרן העולמית לשימור חיות הבר הפארק הלאומי שוכן באזור האקולוגי של היערות של מרכז ודרום הקסקיידס (Central and Southern Cascades forests), המאופיין ביערות של מחטניים ואקלימו גשום יותר במערב.
הפארק הלאומי משתרע על פני שלושה אזורים אקולוגיים עיקריים, ולכו המגוון הביולוגי בו גדול.
מתחת לגובה של 1,500 מטרים שוכן האזור המיוער, בין 1,500 ל-1,800 מטרים האזור התת-אלפיני, ומעליו האזור האלפיני.
האזור המיוער משתרע על כמעט 60% משטח הפארק בעוד ששני האזורים האחרים מתחלקים פחות או יותר שווה בשאר השטח.
בסך הכול יש בפארק קרוב ל-890 מינים של צמחים וסקולריים ו-250 מינים של צמחים לא וסקולריים ופטריות.
הפארק הוא גם משכן לקרוב ל-300 מינים של דגים, דו-חיים, זוחלים ויונקים.
הצמחייה בפארק מושפעת בעיקר מהגובה.
ההפרש בגובה הוא קצת פחות מ-4,000 מטרים בין הפסגה הגבוהה ביותר לקרקעית העמקים.
משום כך האקלים משתנה מאוד כתלות במיקום, והוא משפיע ישירות על שפע וסוגי הצמחייה ובעלי החיים.
שפע המשקעים הגדול יותר במערב הפארק בהשוואה למזרחו משפיע גם הוא על אופי המינים החיים באזורים אלו.
גם לתופעות טבעיות כדוגמת שריפות, מפולות ומפולות בוץ געשיות יש השפעה מקומית על הצמחייה.
בגובה שבין 500 ל-800 מטרים הצמחייה נשלטת על ידי צוגה מערבית (Tsuga heterophylla), אשוח דאגלס וארז אדום מערבי (Thuja plicata).
מגובה של כ-800 מטרים ועד לגובה שבין 1,200 ל-1,800 מטרים היער הופך צפוף פחות והעצים הבולטים בו הם אשוח חינני (Abies amabilis), ברוש נוקטה (Cupressus nootkatensis), אורן לבן מערבי (Pinus monticola) ואשוח אציל (Abies procera).
חלק מהעצים בשטחים המיוערים הם בני 100 שנים בלבד, בייחוד במקומות שבהם הקרחונים נסוגו.
עצים בשטחים מיוערים אחרים, הידועים כיערות ראשוניים הם לפעמים בני למעלה מ-1,000 שנים.
גבוה יותר מתחיל האזור התת-אלפיני המכוסה בחלק גדול מהשנה על ידי שלג ובו הצמחייה נדירה.
בין הצמחים באזור זה אשוח תת-אלפיני, צוגה הררית (Tsuga mertensiana), אורן לבן-קליפה (Pinus albicaulis) ואשוחית אנגלמן.
האזור האחרון, האזור האלפיני שרובו שטחים סלעיים, מתחיל מקו העצים ועד לפסגות.
שלג וקרח יכולים לשהות על הקרקע במשך כל השנה ומונעים אפשרות לגידול צמחייה.
עם זאת, למשך תקופות קצרות יש קרקעות נקיות משלג ובהם הצמחים מתפתחים במהירות.
הפארק הוא משכן לשמונה מינים של דגים, אחד-עשר מינים של דו-חיים, חמישה מינים של זוחלים, 229 מינים של עופות ו-56 מינים של יונקים.
דגים – הפארק הוא משכן לשניים מתוך חמשת המינים של הסלמון הפסיפי.
אלו הם אלתית כסופה ואלתית גמלונית.
בין אוגוסט לדצמבר הם עולים במעלה הנהר במטרה להטיל את ביציהם ומושכים אליהם טורפים רבים.
משפחת הסלמוניים מיוצגת גם על ידי טרוטת קלארק (Oncorhynchus clarkii), טרוטת עין-הקשת, טרוטה נמרית (Salvelinus fontinalis), Salvelinus malma (באנגלית Dolly Varden trout) וטרוטת השור.
עופות – 182 מיני עופות נמנו בתחומי הפארק.
חלק גדול ממיני העופות הם עופות נודדים העוזבים את הפארק מהסתיו ועד האביב לאזורים דרומיים יותר.
לילית מנוקדת היא מין העוף היחיד המוגדר בסיכון ברמה הלאומית המקנן בפארק בדרך קבע.
עופות נוספים המוגדרים בסיכון כדוגמת עיטם לבן-ראש ובז נודד נצפו אף הם בתחומי הפארק ומורלט משויש מקנן בו לעיתים.מיני העופות בפארק מפוזרים בין אזורי הצמחייה השונים בהתאם לבית הגידול שבו התמחו.
יונקים – פרסתנים: צפיר הקורדילרים, אייל פרדי שחור-זנב, ואייל קנדי.
טורפים: דוב שחור אמריקני, פומה צפון-אמריקאית, שונר מצוי, שועל מצוי, זאב ערבות, בואש מפוספס, בואשן מצחין, סמור ארך-זנב, דלק אמריקני, חורפן אמריקאי, דלק דייג, דביבון מצוי והרמין.
בין אוכלי החרקים: חפרפרת החוף (Scapanus orarius), חפרפרת טאוסנד (Scapanus townsendii), Neurotrichus gibbsii (באנגלית American shrew mole) ושישה מיני חדפים, ובהם חדף מים צפון אמריקני.
ארנבאים: ארנבת השלג ופיקה אמריקאית.
ושבעה מינים של עטלפים, כולל אפלול אמריקאי (Eptesicus fuscus) ו-Myotis Volans'' (מין נשפון הקרוי באנגלית Long-legged myotis).
בין לפני 15,000 ל-10,000 שנים, כשההר היה מכוסה כולו בקרח כל השנה, חיו התושבים הראשונים של יבשת אמריקה במישורים ובעמקים הצופים עליו.
בין לפני 9,000 שנים ללפני 8,500 שנים האקלים התחמם ומדרונות ההר עד כמחצית גובהו הפכו חופשיים משלג עד ונוצרו תנאים שאפשרו התפתחות של חבורות צומח ובעלי חיים בדומה לתנאים באזור התת-אלפיני של הפארק בימינו.
המחקר הארכאולוגי גילה 75 אתרים פרהיסטוריים בשטח הפארק (בעיקר מחסות סלע), ובהם ראשי חניתות ששימשו לציד.
מהמחקר הארכאולוגי ידוע שכבר לפני כ-4,000 שנים נהגו ציידים-לקטים לצוד וללקט צמחים ופירות באזורים בפארק מאמצע המדרון של הר ריינייר ועד חלקו העליון.
לא ידוע מתי החל מנהג זה, אבל משערים כי הוא התרחש בד בבד עם התפתחות בתי הגידול על ההר לפני 8,500 שנים.
ציידים-לקטים אלו הם אבותיהם של שבטי אינדיאנים בהם פגשו חוקרי הארצות האירופאים הראשונים.
באזור סביב מה שהוא כיום הפארק הלאומי הר ריינייר השתמשו שבטי הניסקוואלי (Nisqually), פיואולאפ (Puyallup), סקווקסין איילנד (Squaxin Island), מקלשוט (Muckleshoot), יקאמה (Yakama) וטיידנאפום (Taidnapam, בני שבט קאוליץ עילי).
בני שבטים אלו נהגו לעלות להר בקיץ לקטוף פירות יער, ללקט צמחים, לצוד ולערוך מסעי חזון.
במהלך החורף הם נהגו להתגורר קרוב לחופי האוקיינוס שבהם האקלים היה יותר נוח.
הנשים אספו פירות יער, והגברים צדו איילים, דובים, צפיר הקורדילירים, יונקים קטנים או עופות.
האינדיאנים נהגו ליזום שריפות ששמרו על המשך קיומם של כרי העשב על חשבון היערות.
הצמחים שגדלו בעקבות השריפות הגדילו את כמות פירות היער בשנים אחר-כך ומשכו אליהם חיות ציד.
גם כיום, יש לשבטים אלו קשר עמוק להר.
הרי הגעש של אזור הקסקייד הם מקור לאגדות רבות בין האינדיאנים.
אגדות אלו שקיבלו השראתן מההתפרצויות הגעשיות מספרות על הרוח הגדולה על מנת להסביר תופעה זו.
האינדיאנים דוברי משפחת שפות הסאליש קראו לרוח של הר ריינייר "טקהומה" (Takhoma) שפירושו "המקום בו נולדים המים".
מקומות רבים ברחבי הפארק נושאים שמות אינדיאניים.
נהרות בפארק קרואים על שמות השבטים ניסקוואלי, קאוליץ, יקאמה ופיואולאפ.
פירוש שם הנהר מואיץ' הוא "אייל".
מגפת אבעבועות שחורות שהובאה על ידי האירופאים התפשטה במהירות בקרב הילידים כבר בתחילת המאה ה-19. כמה אוכלוסיות באזור, כדוגמת בני שבט הפיואולאפ סבלו מאוד מהמחלה עוד בטרם נתגלה האזור על ידי האירופאים.
הר הגעש התגלה לראשונה על ידי האירופאים במסע חקר בשנת 1792 בראשות ג'ורג' ונקובר.
ונקובר פיקד על הספינה אה"מ דיסקברי בשליחות מטעם הצי המלכותי הבריטי למפות את החוף המערבי של אמריקה הצפונית.
אנשי הצוות ראו את ההר שעה שסקרו את מפרץ פיוג'יט וג'ורג' ונקובר קרא לו "הר ריינייר" על שם תת-אדמירל פיטר ריינייר (Peter Rainier), חברו האישי של ונקובר מהצי המלכותי.
במהלך שנות ה-50 של המאה ה-19 נחתמו כמה הסכמים בין המתיישבים והאינדיאנים באזור.
הם הועברו לשמורות שונות, אבל נשמרה להם הזכות לצוד, בייחוד באזור הפארק הנוכחי, מה שגרם לעימותים כשהאזור הוכרז פארק לאומי.
ב-17 באוגוסט 1870 הצליחו האזרד סטיוונס (Hazard Stevens) ופ.ב.
ואן טראמפ (Philemon Beecher Van Trump) להעפיל בפעם הראשונה לפסגת הר ריינייר.
כלכלת האזור התבססה על כריתת עצים ועיבודם החל מאמצע המאה ה-19. פעילות הכריתה הייתה קטנה שכן יכולת שינוע העצים הייתה מוגבלת בשל הטופוגרפיה ההררית, וכן משום שהדרישה לעצים באזור הייתה נמוכה.
רק בשלהי המאה ה-19 גברה הפעילות לאחר שחברת הרכבות נורתרן פסיפיק (Northern Pacific Railway company) סללה מסילה לאזור.
באותה תקופה החלו ניצנים של תנועת שימור היערות כחלק מתנועות השימור שהחלו לקום ברחבי ארצות הברית.
ב-1888 טיפס ג'ון מיור על ההר במסגרת חבורה בת עשרה גברים שכללה את פ.ב.
ואן טראמפ (אחד משני המעפילים הראשונים), ההעפלה החמישית המתועדת לפסגה.
אזור הפארק הוכרז שמורת היער פסיפיק (Pacific Forest Reserve) ב-1893. שמו שונה לשמורת היער הר ריינייר (Mount Rainier Forest Reserve) ב-1897.
מהקמה ועד מלחמת העולם השנייה
ב-1893 התאגדו גורמים שונים: ג'ון מיור שהפעיל את מועדון סיירה שהקים וארגונים נוספים כדוגמת הנשיונל ג'יאוגרפיק, מדענים, מטפסי הרים, עסקים מקומיים וחברות הרכבות הגדולות, כל אחד מסיבותיו, למאמץ שתדלנות להכריז על פארק לאומי סביב הר ריינייר.
הם הדגישו את הפוטנציאל לתיירות עבור הערים הקרובות סיאטל וטקומה, את חוסר התועלות מהאזור למטרות כלכליות אחרות כדוגמת חקלאות, מרעה או כרייה ואת הצורך לשמר את הנוף הקרחוני למחקר נוסף.
המאמץ נמשך מעל לחמש שנים וכלל שישה ניסיונות שונים להעביר את החוק בקונגרס.
רק לאחר שאנשי הקונגרס השתכנעו שאין באזור המיועד תועלת כלכלית, ולאחר שהובטח להם שהפארק לא יהווה מעמסה כספית על התקציב הפדרלי, עבר חוק הקמת הפארק הלאומי בקונגרס ב-1899 ונשיא ארצות הברית ויליאם מקינלי חתם עליו ב-2 במרץ אותה שנה.
הפארק הלאומי הר ריינייר הוכרז כפארק הלאומי החמישי של ארצות הברית.
מספר המבקרים בפארק הלאומי גדל במהירות.
ב-1906 הגיעו לפארק 1,786 מבקרים ותשע שנים אחר-כך כבר הגיעו 34,814 מבקרים.
גידול זה נבע מסלילת כבישים שאפשרו לתושבי הערים הגדולות הסמוכות לבקר בפארק באמצעות מכוניות.
הפארק היה גם הפארק הלאומי הראשון שאפשר גישה באמצעות מכוניות.
תיירים הגיעו גם באמצעות קווי רכבת.
בתי מלון נבנו בפארק לאכסן מבקרים, ונחתמו הסכמים עם חברות פרטיות לניהולם.
כך למשל ב-1917 נפתח פונדק הפארק הלאומי (National Park Inn) בקיבולת של 60 אורחים.
במקביל לגידול במספר התיירים גדל גם העניין הכלכלי במשאבים הטבעיים.
במשך 15 השנים הראשונות של הפארק ובהיעדר רגולציות קמו בשטח הפארק מפעלי מכרות, פיתוח משאבי מים וכריתת עצים, אבל רובם נכשלו כלכלית.
הקמת שירות הפארקים הלאומיים של ארצות הברית ב-1916 גרמה לשינויים משמעותיים בפארק.
כוח אדם מקצועי נטל על עצמו את ניהול הפארק.
הוקמו מלונות נוספים וסלילת הכבישים הגיעה לשיאה.
כל הכבישים בפארק נסללו עד 1930. הפיתוח הנרחב עורר ויכוח בשאלת מידת הפיתוח של אזורים מסוימים מול השארתם במצבם הבראשיתי.
בתקופת השפל הגדול היה הפארק חייב לשנות סדרי עדיפויות.
מספר המבקרים ירד מאוד למרות ניסיונות לפתות אותם באמצעות הקמת מסלול גולף ותוכנית להקמת מעלית סקי.
תוכנית הניו דיל של הנשיא פרנקלין דלאנו רוזוולט חידשה את המימון לפארק וכ-1,000 נערים מחיל השימור האזרחי הועסקו עד תחילת שנות ה-40 בסלילת שבילים, שיפור אתרי מחנאות ומיגון בפני אש.
בתקופת מלחמת העולם השנייה צומצם המימון ומספר המבקרים הצטמצם, אם כי הפארק מצא ייעוד חדש: אתר אימונים לדיוויזיות ההרריות של ארצות הברית, דוגמת הדיוויזיה ההררית העשירית.
מאמצע שנות ה-50 של המאה ה-20 היה הפארק הלאומי הר ריינייר הפארק הראשון שקיבל מימון לפיתוח תחת תוכנית משימה 66. במסגרת התוכנית הושם דגש מיוחד על השירות למבקרים: הוקמו מבנים חדשים, נסללו כבישים ושבילים במטרה להקל על עומס התחבורה ולאפשר הגעה למקומות נוספים בפארק.
החלק המזרחי של הפארק חובר לחלק המערבי לאחר שהושלם כביש קניון סטיוונס (Stevens Canyon Road), 25 שנים לאחר תחילת סלילתו.
המחיר היה בהזנחה של ניטור הפגיעה בסביבה ורק בתחילת שנות ה-60 שבו להתמודד גם איתה.
מאז אמצע שנות ה-60 לא חלו שינויים משמעותיים בפארק, כשהשינוי העיקרי הוא הגידול בכמות המבקרים.
השיא היה ב-1977, אז ביקרו בפארק כמעט 2.5 מבקרים.
מאז כמות המבקרים השנתית משתנה משנה לשנה, וב-2016 ביקרו בפארק מעל ל-1.8 מיליון איש.
מספר הניסיונות לטפס לפסגת הר ריינייר גדל פי עשרה מאז 1965. בתגובה למגמות אלו הפארק חילק את ההר לאזורי שימוש שונים בהתאם לסוגי הנופש שהמבקרים מחפשים.
חוק אזורי הטבע הבראשיתיים של וושינגטון מ-1988 קבע 98% משטח הפארק כאזור טבע בראשיתי, הגדרה המעניקה הגנה גדולה יותר.
מימון להגנת משאבי הטבע הוביל למאמץ מרוכז להבנת המערכות האקולוגיות בפארק וכיצד בני האדם משפיעים עליהן.
ב-2008 נבנה מרכז מבקרים חדש באתר פרדייז שבו מושם דגש על בחינה נרחבת ומעודכנת של משאבי הפארק.
הפארק הוכרז אתר היסטורי לאומי (National Historic Landmark) ב-18 בפברואר 1997, כחלון ראווה לאדריכלות הכפרית של שירות הפארקים הלאומיים של שנות ה-20 וה-30 של המאה ה-20, כפי שמודגם באכסניית פרדייז (Paradise Inn), יצירת מופת מוקדמת של תכנון של השירות.
כנפת אתר היסטורי לאומי הפארק רשום במרשם הלאומי של מקומות היסטוריים (National Register of Historic Places).
הפארק הלאומי הר ריינייר נסגר בשל שיטפונות עזים כתוצאה מסופת גשם שמקורה בתופעה המטאורולוגית המכונה "פיינאפל אקספרס" ב-6 בנובמבר 2006. בתוך 36 שעות ירדו באזור 460 מילימטרים של גשם.
אתרי מחנאות וכבישים ברחבי הפארק נשטפו.
מרכזי המבקרים בפרדייז ובלונגמיר נותקו מרשת החשמל.
אתר המחנאות סנשיין פוינט (Sunshine Point Campground), בסמוך לכניסת ניסקוואלי לפארק נהרס ולא נפתח.
הפארק נפתח מחדש לתנועת כלי רכב דרך כביש 706 של מדינת וושינגטון בכניסת ניסקוואלי.
הפארק הלאומי מנוהל על ידי שירות הפארקים הלאומיים של ארצות הברית, יחידת משנה במחלקת הפנים של ארצות הברית.
ב-2016 היה תקציב הפארק כ-13 מיליון דולר, בפארק מועסקים כ-125 עובדים קבועים ועוד כ-175 עובדים זמניים בתקופת שיא הביקורים בין מאי לספטמבר.
הצוות גם מפקח על תחזוקת התשתיות ושיפוץ המבנים ההיסטוריים.
הפארק, הר הגעש שלו ונופיו ההרריים מושכים בין מיליון לשני מיליון תיירים מדי שנה, הודות לקרבה למטרופולינים גדולים כדוגמת סיאטל.
עם זאת, הפארק הלאומי הפופולרי ביותר במדינת וושינגטון הוא הפארק הלאומי אולימפיק, שאליו מגיעים יותר משלושה מיליון מבקרים מדי שנה.
הדרך היחידה להגיע לפארק היא בכביש.
כביש 410 מחבר בין הפארק לכביש בין-מדינתי 5 (האזור המטרופוליטני של סיאטל–טקומה), אבל הוא סגור חלקית מנובמבר עד מאי בשל שלגים.
בכל אופן, מרבית שטח הפארק נגישה רק בהליכה רגלית.
הפעילויות המוצעות במסגרת הפארק כוללות הליכה בשבילים, מחנאות, טיולי אופניים, דיג, טיפוס הרים וסקי למרחקים.
השביל העיקרי קרוי "שביל וונדרלנד" (Wonderland Trail), אורכו 150 קילומטרים והוא מקיף את כל הר ריינייר.
השלמתו דורשת בין עשרה לשנים עשר ימי צעידה והוא נועד רק לבעלי יכולת כי הוא כולל עליות וירידות רבות בגובה.
הפארק כולל שבילים רבים נוספים.
שביל הרכס הפסיפי החוצה את ארצות הברית מקנדה עד מקסיקו עובר בחלק המזרחי של הפארק.
פרדייז (Paradise, מילולית "גן עדן", ) הוא אזור בגובה 1,600 מטרים מעל פני הים על המדרון הדרומי של הר ריינייר, כ-30 קילומטרים מזרחית לכניסת ניסקאוולי לפארק, וכולל את עמק פרדייז (Paradise Valley) ואת קרחון פרדייז (Paradise Glacier), שהוא המקור לנחל פרדייז (Paradise River), יובל של הנהר ניסקוואלי.
את הכינוי לאזור נתנה וירינדה לונגמיר (Virinda Longmire) בקיץ 1885 שעה שצפתה בפריחת פרחי הבר בכרי הדשא האלפיניים שם.
מפרדייז נשקפים הר ריינייר ורכס טטוש (Tatoosh Range).
פרדייז הוא היעד הפופולרי ביותר עבור המבקרים בפארק הלאומי הר ריינייר.
כ-70% ממעל ל-1.3 מיליון המבקרים בפארק ב-2012 הגיעו לפרדייז.
הכביש מכניסת ניסקאוולי לפארק ועד פרדייז (כביש 706 של וושינגטון) הוא אחד הכבישים הבודדים בפארק הפתוחים לתנועת מכוניות בחורף.
בפרדייז שוכנים המבנים ההיסטוריים "פונדק פרדייז" (Paradise Inn) שנבנה ב-1916, "Paradise Guide House" שנבנה ב-1920 ובו מקבלים רישיונות טיפוס והדרכה על תנאי הטיפוס ו"מרכז המבקרים על שם הנרי ג'קסון" (Henry M.
Jackson Visitor Center) שנבנה במקור ב-1966, ונבנה מחדש ב-2008.
הפעילויות המוצעות למבקרים בפרדייז כוללות הליכה בשבילים, סקי למרחקים ושיט אבובים.
לונגמיר (Longmire, ) הוא מרכז מבקרים בפארק הלאומי הר ריינייר השוכן כ-10.5 קילומטרים מזרחית מכניסת ניסקאוולי.
האתר שוכן בעמק הנהר ניסקאוולי בגובה 842 מטרים מעל פני הים בין רכס רמפרטס (Ramparts Ridge) ורכס טטוש (Tatoosh Range).
האתר מוקף ביערות ראשוניים של אשוח דאגלס, ארז אדום מערבי וצוגה מערבית.
באתר שוכנים "פונדק הפארק הלאומי הר ריינייר" (Mount Rainier's National Park Inn), מוזיאון לונגמיר (Longmire Museum) ובניין המנהלה של שירות הפארקים שנבנה ב-1928 וכיום הוא מרכז המידע על אזור הטבע הבראשיתיים.
פונדק הפארק הלאומי הר ריינייר הוא האכסניה היחידה הפועלת בפארק במשך כל השנה.
לונגמיר הוא היעד הפופולרי השני עבור המבקרים בפארק הלאומי הר ריינייר.
כ-40% ממעל ל-1.3 מיליון המבקרים בפארק ב-2012 הגיעו לפרדייז.
אתר המחנאות קוגר רוק (Cougar Rock) שוכן כ-3 קילומטרים מערבית ללונגמיר.
הפעילויות באתר כוללות הליכה בשבילים, בהם המגיעים למפלים ולמעיינות החמים.
לונגמיר הוא אחת מנקודות ההתחלה של שביל סובב הר ריינייר (Wonderland Trail).
"סנרייז" (Sunrise, מילולית "זריחה" ) הוא אתר ובו אכסניה (Sunrise Day Lodge, שאי אפשר ללון בה) ומרכז מבקרים השוכן בחלק הצפון-מזרחי של הפארק.
בגובה 1,950 מטרים מעל פני הים זו הנקודה הגבוהה ביותר בפארק אליה אפשר להגיע במכונית.
מהאתר יש תצפית על קרחון אמונס ופסגת הר ריינייר ויש שפע שבילים היוצאים מהאתר, בהם לאתר עמודוני הלבה.
בקיץ יש פריחה מרהיבה של פרחי בר.
הגישה לסנרייז אפשרית מכביש הפונה מכביש 410 במרחק של כ-20 קילומטרים צפונית-מערבית מכניסת וייט ריוור או כ-100 קילומטרים צפונית-מזרחית מכניסת ניסקאוולי.
אוהנאפקוש (Ohanapecosh) הוא אתר ובו מרכז מבקרים, תחנה של עובדי הפארק ואתר מחנאות (הכולל 188 אתרים רגילים ושני אתרי קבוצות) השוכן בחלק הדרום-מזרחי של הפארק, כ-5 קילומטרים צפונית לגבול הפארק מכביש 123 של וושינגטון.
האתר שוכן בתוך עמק עמוק, בגובה של פחות מ-600 מטרים מעל פני הים, בתוך חורשות של יערות ראשוניים והוא המקום היחיד שעבר פיתוח בפארק שממנו אי אפשר לראות את הר ריינייר.
מהאתר אפשר לבקר במעיינות החמים של אוהנאפקוש, בחורשת האבות, ובמפלי הכסף.
תחנת הכניסה נהר קרבון (Carbon River Entrance Station) – שוכנת בפינה הצפון-מערבית של הפארק והגישה אליה מכביש 165 של וושינגטון.
זהו האתר היחיד של יער גשם ממוזג בהר ריינייר.
יש אתר מחנאות ושביל קצר דרך יער הגשם, כמו גם שביל המוביל לקרחון קרבון, אחד מהקרחונים המגיעים לנקודה הנמוכה ביותר ב-48 המדינות הרצופות של ארצות הברית.
אגם מואיץ' (Mowich Lake) – אגם קרחוני שהוא האגם הגדול והעמוק ביותר בפארק.
הוא שוכן דרומית לאתר קרבון בקצה הדרומי של כביש 165. בסמוך לאגם יש אתר מחנאות, אתר פיקניקים ושבילי הליכה.
ב-1999 החלה לפעול תוכנית הקוורטרים של 50 המדינות ועל פיה הוכנסו למחזור מטבעות קוורטר שבהם בצד הנושא התנוסס דיוקן משופר של ג'ורג' וושינגטון ועיצוב צד הערך התחלף חמש פעמים בשנה והציג מוטיבים ומוטו של חמישים מדינות ארצות הברית.
החל מ-11 באפריל 2007 טבעה מטבעת ארצות הברית קוורטר המנציח את מדינת וושינגטון שבו בצד הערך המוטיב כולל את הר ריינייר.
מדינת וושינגטון מציעה מהדורה מיוחדת של לוחיות רישוי למכוניות המציגה את הר ריינייר.
לוחית זו יקרה יותר מהלוחית הרגילה והפרשי המחיר נתרמים על ידי המדינה לתקציב הפארק הלאומי.
הפארק הלאומי הרי גוואדלופה הוא פארק לאומי המשתרע על שטח בן 349.5 קילומטרים רבועים בצפון-מערב מדינת טקסס בדרום-מערב ארצות הברית.
ההתיישבות האנושית בשטח הפארק היא בת לפחות 10,000 שנים, כאשר המתיישבים הראשונים, פלאו-אינדיאנים, ציידים-לקטים התקיימו על ציד בעלי חיים וליקוט צמחים ופירות בר.
הספרדים הגיעו לאזור החל מאמצע המאה ה-16, והאפאצ'ים בני שבט המסקלרו הגיעו באותה תקופה ונהגו לנוע באזור בחיפוש אחר חיות ציד ולקצור את צמח האגבה (מסקל בספרדית) שנתן להם את כינויים.
מתיישבים ממוצא אירופי החל להתיישב באזור באמצע המאה ה-19, ובעקבות עימותים אלימים בינם לבין האפאצ'ים, גרש צבא ארצות הברית את האפאצ'ים לשמורות.
הפארק הוכרז ב-30 בספטמבר 1972, בתקופת נשיאותו של ריצ'רד ניקסון.
הפארק מנוהל על ידי שירות הפארקים הלאומיים של ארצות הברית, סוכנות ממשלתית שמטרתה להגן על משאבי הטבע והמשאבים התרבותיים.
הפארק הוא משכן ליותר מ-1,000 מינים של צמחים ולמעלה מ-400 מינים של בעלי חוליות.
הפארק הלאומי הרי גוואדלופה משתרע על שטח בן 349.5 קילומטרים רבועים בצפון-מערב מדינת טקסס בדרום-מערב ארצות הברית.
הפארק כולל את החלק הדרומי של הרי גוואדלופה שבתחומי מדינת טקסס ואת האגן הצחיח שמערבית להם.
הפארק שוכן 180 קילומטרים מזרחית לעיר אל פאסו בטקסס ו-90 קילומטרים דרומית-מערבית לקרלסבד בניו מקסיקו.
גובה הפארק נע בין המדבר למרגלות רכס הרי גוואדלופה מ-1,200 מטרים (במערב הפארק) ל-1,500 מטרים (במזרח הפארק) ועד פסגת גוודאלופה (Guadalupe Peak) בגובה 2,667 מטרים מעל פני הים, הנקודה הגבוהה ביותר בטקסס.
את הטריטוריה של הפארק הלאומי אפשר לחלק לשלוש צורות נוף: רכסי הרים, עמקים ומדבר.
רכס הרי גוואדלופה שוכן דרומית-מזרחית להרי סקרמנטו (Sacramento Mountains), ומזרחית להרי ברוקוף (Brokeoff Mountains), והוא מתמשך מפסגת גוואדלופה לצפון-מערב ולצפון-מזרח לתוך ניו מקסיקו.
השלוחה הצפון-מזרחית מסתיימת כ-15 קילומטרים דרומית-מערבית לעיר קרלסבד, סמוך לפארק הלאומי מערות קרלסבד.
השלוחה הצפון-מערבית, המסתיימת במתלול דרמטי המכונה "השוליים" (The Rim), משתרעת למרחק רב יותר לניו מקסיקו, עד קרוב להרי סקרמנטו.
השלוחה הדרומית ביותר של הרי גוואדלופה היא פסגת אל קפיטן (El Capitan peak), שבגובה 2,458 מטרים מתנשאת כ-1,000 מטרים מעל מדבר צ'יוואווה שסביבה.
הרכס מסתיים בצפון בקניון ארבעת המיילים (Four Mile Canyon); במזרח על ידי עמק הנהר פקוס; ובמערב על ידי ערוץ פיניון (Piñon Creek), קניון ביג דוג (Big Dog Canyon), קניון ואלי (Valley Canyon), קניון מידל דוג (Middle Dog Canyon) וקניון וסט דוג (West Dog Canyon).
מרבית המסלע של הרכס הוא שונית קפיטן (Capitán Reef) שנוצרה בשולי ים רדוד בתור הפרם.
מכיוון שהרכס בנוי כמעט לגמרי מאבן גיר שבו המים מחלחלים לתוך הסדקים, אין כמעט מים זורמים על פני השטח.
מקור המים הזורמים המשמעותי היחיד הוא בערוץ מקקיטריק (McKittrick Creek) בקניון מקקיטריק, שפתחו מהצד המזרחי של המסיב.
באזור הגבוה בפארק הלאומי הרי גוואדלופה משגשג יער עבות של אורנים, אשוחים וצפצפות.
היער התפתח לפני 15,000 כשהאקלים היה גשום ונוח יותר.
מרבית היערות נעלמו כשהאקלים התחמם, אבל חלקים מהם נותרו במקומות הגבוהים.
היער עשיר בעצים ובעלי חיים במיוחד באזור המכונה "הקערה" (Bowl), רמה בגובה של 2,100 מטרים מעל פני הים וברוחב של 4 קילומטרים.
הרכס כולל מערכות גדולות רבות של מערות, כולל מערות קרלסבד ומערת לצ'וגייה (Lechuguilla Cave).
במסגרת הפארק עצמו נתגלו 113 מערות שרובן סגורות לקהל הרחב.
טמפרטורות נוחות, צללים ורוחות ממורדות ההרים מאפשרים עולם עשיר של בעלי חיים וצמחייה בעמקים החודרים לרכס ההרים.
דוגמה מייצגת לעולם זה מהווה קניון מקקיטריק שהוא תערובת של האזור הגבוה, הבינוני והמדבר.
באזור צומחים קקטוסים, עצי ערבה, עצי אגוז ואורנים, וחיים בו ארנבות, זאבי ערבה ואיילים.
הפארק הלאומי הרי גוואדלופה מוקף באזורים המיושבים בדלילות של מדבר צ'יוואווה.
אזור צחיח ברובו זה משתרע מאות קילומטרים דרומה לתוך מקסיקו.
באזור זה יורדים בין 250 ל-500 מילימטרים גשם בשנה, והטמפרטורות מטפסות מעל ל-35°C.
עם זאת, יש מגוון של בעלי חיים וצמחייה: אגבה, קקטוסים, זאבי ערבות, לטאות ונחשים.
מערבית להרי גוואדלופה משתרע מצפון לדרום בשטח של 8 קילומטרים רבועים אזור של דיונות לבנות המכונה "דיונות חול הגבס" (Gypsum sand dunes) או "אגן המלח" (Salt Basin).
האגן הוא גראבן, גוש סלע של קרום כדור הארץ שקוע בין שני העתקים מקבילים, תוצאה של תהליכים טקטוניים מהמיוקן לפני 26 מיליון שנים שגרמו גם להתרוממות פסגת גוואדלופה.
פלגי מים התנקזו לאגן חסר המוצא.
ככל שהמים התאדו, הושקעו באגן מלח וגבס, תהליך המתרחש גם בימינו.
בפליסטוקן (בין לפני 1.8 מיליון שנים ועד לפני 10,000 שנים) הייתה כמות המשקעים גדולה הרבה יותר מבימינו ולכן נוצר אגם נרחב בחלק הנמוך של האגן, שעומקו נע בין 3 ל-13 מטרים.
כשהאקלים נעשה צחיח האגם התייבש והרוחות הפכו לכוח המניע העיקרי ביצירת הדיונות.
אזור זה הוא אגם יבש משום שבתקופות מסוימות בקיץ, כשיש כמות גדולה של משקעים, נוצר אגם בעומק של כמה סנטימטרים בלבד.
גרגירי גבס יוצרים את הדיונות הלבנות הבוהקות המכוסות צמחייה שגובהן נע החל ממטר בקצה הדרומי ועד 20 מטרים של דיונות עקרות בקצה הצפוני.
מזג האוויר משתנה עם הגובה כשהטמפרטורה ביום בפסגות הגבוהות יכולה להיות נמוכה בכ-10°C מעלות מהטמפרטורה במדבר למרגלות ההרים.
הקיץ בפארק הלאומי גוואדלופה חם, הסתיו שקט ונוח והחורף ותחילת האביב קרירים עד קרים.
רוחות עזות, סופות שלג, גשם קפוא או ערפל עשויים להתחולל בחורף או בתחילת האביב.
המונסון של אמריקה הצפונית עשוי לחולל סופות רעמים בקיץ.
בתור הפרם, בין לפני 299 ל-251 מיליון שנים, היו כל הלוחות הטקטוניים מאוחדים ליבשת-העל פנגיאה.
מרבית אזורי טקסס וניו מקסיקו של ימינו שכנו בחלק המערבי של גוש יבשה גדול זה בסמוך לקו המשווה.
את פנגיאה הקיף אוקיינוס נרחב, אבל לשון ים צרה, תעלת הובי (Hovey Channel), קישרה בין האוקיינוס לאגן פרם (Permian Basin), ים פנים-יבשתי שכיסה חלקים מהאזורים שהם כיום צפון מקסיקו ודרום-מערב ארצות הברית.
לים פנימי זה היו שלוש זרועות, כשהזרוע המרכזית, המכונה אגן דלאוור (Delaware Basin), הייתה ים פנימי באורך 240 קילומטרים ורוחב 120 קילומטרים, שהשתרע על אזור שהוא כיום מערב טקסס ודרום-מזרח ניו מקסיקו.
באמצע תור הפרם התפתחה שונית, המכונה שונית קפיטן (Capitán Reef), לאורך שולי ים דלאוור.
השונית שגשגה והתרחבה במשך מיליוני שנים עד שלפני כ-260 מיליון שנים לערך הצטמצמה תעלת הובי שקישרה בין ים דלאוור לאוקיינוס.
המים בים דלאוור התאדו מהר יותר מאשר המים שהתחדשו, ועקב כך החלו מינרלים לשקוע מתוך המים לקרקעית הים ויצרו רצועות מתחלפות של מלחים ובוץ.
בהדרגה מילאו משקעים אלו את האגן וכיסו את השונית.
לפני כ-80 מיליון שנים גרם לחץ טקטוני על השוליים המערביים של אמריקה הצפונית להתרוממות איטית של האזור הכולל את טקסס וניו מקסיקו.
שינוי בתנועה הטקטונית לפני 20–30 מיליון שנים גרמו ליצירת העתקים תלולים בצד המערבי של אגן דלאוור.
לפני 20 מיליון שנים גרמה תנועה לאורך העתקים אלו להתרוממות שונית קפיטן, שהייתה קבורה מתחת למשקעים, אלפי מטרים ממקומה המקורי מתחת לפני הים.
הגוש המורם נחשף לרוחות וגשמים והמשקעים הרכים שכיסו את השונית נסחפו, וחשפו את השונית המאובנת העמידה יותר לסחיפה תוך יצירת הרי גוואדלופה.
הסלעים הנחשפים בפארק הלאומי הרי גוואדלופה בנויים ממשקעים של השונית, עורף השונית, קדמת השונית והאגן.
השונית (Reef) – רכס תת-מימי שנוצר מהצטברות של שלדים של צמחים ובעלי חיים הבנוי מ"אבן גיר קפיטן" (Capitan limestone).
זוהי אבן גיר מסיבית, דקת-גרגיר, המכילה מאובנים, שנוצרה מהצטברות של שלדים של חסרי חוליות: אצות, ספוגיים ובעלי חיים זעירים מושבתיים המכונים חיטחבים.
שלדים אלו יוצבו על ידי אורגניזמים שגדלו עליהם ושיקעו סידן פחמתי ששימש כמלט ויצר סלע שונית מוצק.
אבן גיר קפיטן היא המסלע של הצוק בגובה 1,000 מטרים של אל קפיטן, תוואי הנוף הבולט ביותר של הפארק הלאומי הרי גוואדלופה.
עורף השונית (back-reef או inner reef) – האזור שבין השונית לחוף הקדום.
אזור זה היה יחסית שקט משום שהגלים נשברו על השונית.
רק משקעים דקים נסחפו לאזור זה והמים היו בדרך כלל, מים עומדים, בוציים ובעלי מליחות גבוהה.
המשקעים שהורבצו באזור זה כללו כמויות גדולות של מגנזיום, שיחד עם אבן הגיר יצרו סלע דולומיט.
למרות המליחות הגבוהה, היו צורות חיים שהסתגלו לסביבה זו.
ברכיופודים, חבצלות ים, וחוריריות הם מאובנים נפוצים במשקעים של עורף השונית.